Helpende Hand skors vrywilliger oor verkragting-bewerings | Maroela Media
Die 12-jarige kind het die verkragting met sy selfoon afgeneem. The New Age berig dat die voorval buite Gordonsbaai plaasgevind het in 'n karavaan wat deur die groep geskenk is om die seun se behoeftige ouers te help. 'n Polisiewoordvoerder, kol. Andre Traut, sê die 60-jarige man is Maandag in hegtenis geneem. Hy is van verkragting aangekla en het Woensdag in die Strand landdroshof verskyn.
Helpende Hand sê intussen hy gaan ook die polisie in die strafregtelike ondersoek ondersteun. Verteenwoordigers van Helpende Hand het reeds gesprekke met die kind se ma gehad om hom en die gesin te ondersteun. Die gesin ontvang tans berading van maatskaplike werkers. Helpende Hand het die gesin gehelp om verblyf en die ma gehelp om 'n werk te kry. Die aangeklaagde is nie 'n werknemer van Helpende Hand nie en was op geen manier deur die organisasie vergoed nie. Honderde vrywilligers regoor Suid-Afrika bied hulle ondersteuning aan Helpende Hand om die nood van duisende mense te help verlig.
"Waar onreg teen 'n kind gepleeg word, draai ons ons gesig na die kind toe. Ons wil deur ons hantering van hierdie geval aan Suid-Afrika 'n voorbeeld stel oor hoe om sulke situasies te hanteer. Daar moet onmiddellik opgetree word as daar enige bewerings van die misbruik van 'n kind is. Ons oproep aan die gemeenskap is om 'n kultuur te onwikkel waar die misbruik van kinders geensins geduld word nie. Terselfdertyd moet ons 'n kultuur vestig waar daar behoorlik omgesien word na die kinders wat slagoffers van sulke oortredings is," sê Dirk Hermann, voorsitter van Helpende Hand se direksie.